钦定古今图书集成/明伦汇编/官常典/第489卷 > 段文振
## 钦定古今图书集成/明伦汇编/官常典/第489卷 > 段文振

按《隋书》本传，“文振，北海期原人也。祖寿，魏沧州刺史。
父威，周洮、河、甘、渭四州刺史。文振少有膂力，胆气过
人，性刚直，明达时务。初为宇文护亲信，护知其有干
用，擢授中外府兵曹。后武帝攻齐海昌王尉相贵于
晋州，其亚将侯子钦、崔景嵩为内应。文振杖槊登城，
与崔仲方等数十人先登。文振随景嵩至相贵所，拔”
佩刃劫之，相贵不敢动，城遂下。帝大喜，赐物千段，进
拔文侯、华谷、高壁三城，皆有力焉。及攻并州，陷东门
而入。齐安德王延宗惧而出降。录前后勋将，拜高秩。
以谗毁获谴，因授上仪同，赐爵襄国县公，邑千户，进
平邺都，又赐绮罗二千匹。后从滕王逌击稽胡，破之。
历相州别驾、扬州总管长史。入为天官都上士。从韦
孝宽经略淮南。俄而尉迥作乱，时文振老母妻子俱
在邺城，迥遣人诱之，文振不顾，归于高祖。高祖引为
丞相掾，领宿卫、骠骑司马。消难之奔陈也，高祖令文
振安集淮南，还除卫尉少卿，兼内史侍郎。寻以行军
长史从达奚震讨叛蛮，平之，加上开府。岁馀，迁鸿胪
卿。卫王爽北征突厥，以文振为长史。坐勋簿不实，免
官。后为石、河二州刺史，甚有威惠。迁兰州总管，改封
龙冈县公。突厥犯塞，以行军总管击破之，逐北至居
延塞而还。九年，大举伐陈，以文振为元帅、秦王司马，
别领行军总管。及平江南，授扬州总管司马。寻转并
州总管司马，以母忧去职。未几，起令视事，固辞不许。
后数年，拜云州总管，寻为太仆卿。十九年，突厥犯塞，
文振以行军总管拒之，遇达头可汗于沃野，击破之。
文振先与王世积有旧，初，文振北征，世积遗以驼马。
比还，世积以罪被诛，文振坐与交关，功遂不录。明年，
率众出灵州道以备边，无寇而还。越嶲蛮叛，文振击
平之，赐奴婢二百口。仁寿初，嘉州獠作乱，文振以行
军总管讨之。引军山谷间，为贼所袭，前后阻险，不得
相救，军遂大败。文振复收散兵，击其不意，竟破之。文
振性素刚直，无所降下。初，军次益州，谒蜀王秀，貌颇
不恭，秀甚衔之。及此，奏文振师徒丧败。右仆射苏威
与文振有隙，因而谮之，坐是除名。及秀废黜，文振上
表自申理，高祖慰谕之，授大将军，寻拜灵州总管。炀
帝即位，征为兵部尚书，待遇甚重。从征吐谷浑，文振
督兵屯雪山，连营三百馀里，东接杨义臣，西连张寿，
合围浑主于覆袁川，以功进位右光禄大夫。帝幸江
都，以文振行江都郡事。文振见高祖时容纳突厥，启
民居于塞内，妻以公主，赏赐重叠。及大业初，恩泽弥
厚。文振以狼子野心，恐为国患，乃上表曰：“窃见国家
容受启民，资其兵食，假以地利，如臣愚计，窃又未安。
何则？突厥之性，无亲而贪，弱则归投，彊则反噬，盖其
本心也。臣学非博览，不能远见。且闻晋朝刘曜，梁代
侯景，近事之验，众所共知，以臣量之，必为国患。如臣
之计，以时喻遣，令出塞外，然后明设烽候，缘边镇防，
务令严重，此乃万岁之长策也。”时兵曹郎斛斯政专
掌兵事，文振知政险薄，不可委以机要，屡言于帝。帝
并弗纳。及辽东之役，授左候卫大将军，出南苏道。在
道疾笃，上表曰：“臣以庸微，幸逢圣世，滥蒙奖擢，荣冠
侪伍。而智能无取，叨窃已多。言念国恩，用忘寝食。常
思效其鸣吠，以报万分，而摄养乖方，疾患遂笃，抱此
深愧，永归泉壤，不胜馀恨，轻陈管冗。窃见辽东小丑，
未服严刑，远降六师，亲劳万乘。但突厥多诈，深须防
拟，口陈降款，心怀背叛，诡伏多端，勿得便受。水潦方
降，不可淹迟，惟愿严勒诸军，星驰速发，水陆俱前，出
其不意，则平壤孤城，势可拔也。若倾其本根，馀城自
克。如不时定，脱遇秋霖，深为艰阻，兵粮又竭，彊敌在
前，靺鞨出后，迟疑不决，非上策也。”后数日，卒于师。帝
省表悲叹久之。赠光禄大夫、尚书右仆射、北平侯，谥
曰襄。赐物一千段，粟麦二千石，威仪鼓吹，送至墓所。
有子十人。